AlexejDobrolubov/national_council_slovak_2010 huggingface dataset:
25. schôdza NR SR - 5.deň - A. dopoludnia - 30.03.2021
Dátum: 2021-03-30
Poslanec: Goga, Ľudovít (SME RODINA)
Druh vystúpenia: Vystúpenie s faktickou poznámkou

62. Ďakujem pekne za slovo. Martin, ďakujem za rozpravu. Ako aj počúvam kolegov, a myslím si, že na jednu vec si naozaj zabudol, a to bolo to, že prečo prichádzame s týmto zákonom teraz, a my si musíme uvedomiť jednu vec, že žiadna vláda ani tá slovenská, ale ani naokolo, myslím si, žiadna ani okolité krajiny, Rakúsko, Poľsko, Maďarsko, Čechy, žiadna možno aj na svete nebola pripravená na takú pandémiu, akou je pandémia COVID-19. To znamená, nemali pripravenú legislatívu na odškodňovanie. Možno sú pripravené na klasickú krízu, ktorá trvá tri mesiace, pol roka, možno rok, ale takisto ani, ani naša vláda nebola pripravená na to, že teraz po prvej vlne, ktorú sme zvládli dobre, príde druhá a možno tretia vlna, takže som rád, že je dôležité spraviť prvý krok, ktorým je vytvorenie legislatívy vyplývajúcej a ktorá budú môcť naštartovať pomoc ľuďom. Ďakujem pekne.
25. schôdza NR SR - 2.deň - B. popoludní
Dátum: 2021-03-17
Poslanec: Goga, Ľudovít (SME RODINA)
Druh vystúpenia: Vystúpenie s faktickou poznámkou

54. Ďakujem za slovo. Takisto ďakujem veľmi pekne, pani kolegyňa, že si podrobne rozobrala túto problematiku, a v úvode rozpravy si tiež poukázala aj na to, na čo chcem ja chvíľočku poukázať, že napriek tomu, že je predkladaná novela zákona, táto novela prinesie aj niekoľko aplikačných komplikácií, ktoré budeme musieť ešte rozoberať, tak na druhej strane veľmi pozitívne hodnotím tie tri body, ktoré, o ktorých hovorí najmä táto výnimka pri získavaní štátneho občianstva Slovenskej republiky pre ľudí, ktorí majú dokázateľný pobyt v inej krajine viac ako päť rokov. Zaujímavá je aj výnimka pre občanov Českej republiky, u ktorých na základe príbuznosti jazyka sa má uplatniť aj výnimka z požiadavky slovenského jazyka, a tretia, napríklad umožnenie nadobudnutia štátneho občianstva bývalým občanom Slovenskej republiky, ktorí ho stratili na vlastnú žiadosť. Tento, táto novela zákona je aj v programovom vyhlásení vlády, ako aj bol to aj programový zámer nášho hnutia SME RODINA, takže aj úlohy, aj úlohou tejto vlády, ktorej sme súčasťou, a odhlasovaním v prípade, že bude táto novela odhlasovaná, nadobudne aj účinnosť zákon, ktorým uľahčíme život našim občanom. Ďakujem.
77. schôdza NR SR - 1.deň - A. dopoludnia
Dátum: 2022-11-15
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

162. Dve časti mojej faktickej poznámky, pán poslanec. Prvá sa týka nahrávok. Pán poslanec, nepýtajte od nás nahrávky, veď predsa tie nahrávky boli získané legálne na základe rozhodnutia okresného súdu. Ste súčasťou koaličnej rady, obráťte sa na ministra vnútra, ktorý ich všetky má k dispozícii. Má všetko komplet, nech to zverejní. My máme len to, čo máme, a, samozrejme, pracujeme s tým materiálom, ktorý nám dobrí policajti posielajú. K tej druhej téme. Máme tu jednu veľkú krízu autority, pán poslanec. A hlásim sa k tomu, čo povedali aj predrečníci, premiér Heger nemá žiadnu úctu a rešpekt, neberú ho vážne. A pripravte sa na to, že krajina bude pod obrovským tlakom, pretože všetci vidia, že je to ranená laň. A keď vidia, že premiér susednej krajiny je ranená laň, tak si s tou krajinou robia, čo chcú, a to je aj možno dôsledkom takého sebavedomého konania Českej republiky. Pán poslanec, nemusíme sa hádať o tom, čo sú celoeurópske riešenia. Náš problém je v tom, že sedem kilometrov, sedem kilometrov, dokonca na to existuje aj technický plot, ktorý sme kúpili. A radi by sme ho videli, či už náhodou ho pán Mikulec nedaroval Ukrajine medzitým. Existujú technické zábrany. Tí ľudia musia vedieť, že keď sa pokúsia prekročiť slovensko-maďarskú hranicu alebo maďarsko-slovenskú, budú zadržaní. My máme dnes na Slovensku migrantov, o ktorých nič nevieme. Čo mu povie ten človek, nejaké meno? No tak si vymyslí meno. A že mu zoberú nejaké odtlačky, čo to rieši? Nevieme, kto to je, čo to je, odkadiaľ tí ľudia prišli. Je to obrovské bezpečnostné riziko len preto, lebo sme rezignovali na maďarsko-slovenskú hranicu. Nechceme nič iné. Postavme sa na tých sedem kilometrov a dajme najavo nelegálnym migrantom, keď tadiaľto pôjdete, budete zadržaní, lebo ste nelegálni migranti, a nebudeme mať problém ani v Kútoch, ani v Holíči, ani nikde inde.
75. schôdza NR SR - 3.deň - A. dopoludnia
Dátum: 2022-10-21
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

187. Pán poslanec, oceňujem, že ste zostali a vystúpili k tejto téme, ale musím skonštatovať, že vy ste nečítali, čo je v obsahu tohto uznesenia. Tu sa nikto nebaví o tom, čo bolo do dnešného dňa, čo od dnešného dňa. My vám kladieme jednoduché otázky. A tá otázka znie: Ako bude zabezpečená ochrana vzdušného priestoru a protivzdušná ochrana, keď budú Patrioty stiahnuté, pretože o tom hovoril minister zahraničných vecí Káčer spoločne s novým americkým veľvyslancom. Rovnako sa vás pýtam veľmi jednoducho, nakoľko, keď už ste takmer tri roky vo vláde, je pre vás udržateľná situácia, že naše nebo po tom, čo ste politicky uzemnili, politicky uzemnili MiG-29, máme byť odkázaní na Varšavu a na Prahu? A kladieme ďalšiu otázku, čo všetko ste, preboha, okrem tej S-300 poslali na Ukrajinu. Čo je na tom zvláštne? Kto tu čo spochybňuje? O čom sa vlastne tu rozprávame? Chceme od vás ako predstaviteľov vládnej moci, aby ste opozícii na neverejnom zasadnutí Národnej rady Slovenskej republiky povedali, čo ste všetko z Ozbrojených síl Slovenskej republiky poslali na Ukrajinu, objemy, množstvá, druhy. Na to máme právo, na takúto informáciu, na neverejnom zasadnutí. A rovnako chceme ubezpečenie, že tak ochrana vzdušného priestoru, ako aj protivzdušná ochrana bude tak zabezpečená, ako bola minimálne predtým, ako vznikol vojnový konflikt. Pán poslanec, nevyťahujte otázky, ktoré sa týkajú nejakých súkromných firiem. Povedali ste, že profity nie sú v správnych vreckách. Čiže teraz už sú v správnych vreckách tie profity? Načo to je dobré, pán poslanec? My sme postavili konštruktívne uznesenie s konštruktívnymi otázkami. To je naša opozičná práca, budeme to robiť ďalej. A ja to poviem veľmi jasne. Ja mám veľké obavy o bojaschopnosť a obranyschopnosť Slovenskej republiky po tom, čo ste predviedli na Ukrajine. Ďakujem pekne.
75. schôdza NR SR - 3.deň - A. dopoludnia
Dátum: 2022-10-21
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

163. Ďakujem, pán poslanec, za výzvu. Viete, že výzvy ja rád prijímam. O chvíľku budeme predkladať ďalší návrh uznesenia a možno nebudete veriť, do akého stavu súčasná vláda dostala slovenské ozbrojené sily. To je čistá katastrofa. Je to dôsledok politiky, ktorá škodí predovšetkým Slovenskej republike. Ale k tej prvej otázke. Pán poslanec, ešte raz. Je všeobecná zhoda v Európskej únii, že najväčšou chybou európskej zahraničnej politiky bolo odovzdať komplet všetky bezpečnostné otázky do rúk Spojených štátov amerických. Samotní lídri v Európskej únii si uvedomujú, a teraz idem do zákulisia toho, na čo sa pýtate, že postupom času je treba vymaniť sa spod tohto vplyvu Spojených štátov v bezpečnostných otázkach. A preto prvým krokom by mohlo byť, keby konečne Európska únia mala vlastný názor na konflikt na Ukrajine. On nemusí byť na 100 % totožný s tým, čo dnes hovoria predstavitelia Spojených štátov, lebo dnes vojna Spojeným štátom americkým na Ukrajine totálne vyhovuje. Uvedomte si, aký obrovský objem skvapalneného plynu sa valí do Európy a za akú cenu. Uvedomte si, koľko zbraní, koľko pôžičiek. Nič nie je zadarmo. Tu nehovorme, to sú nejaké dary alebo niečo podobné. Aktivovali zákon o pôžičke. Preto z tohto titulu máme právo aj povinnosť apelovať, pretože sme v Európskej únii. Spamätajme sa a poďme o tom hovoriť samostatným, vlastným jazykom. A prvým jazykom, a to nie je teraz žiadna fráza, ktorý by mal byť, by mal byť jazyk mieru, lebo tá Európska únia vznikla na mierových základoch. Pán poslanec, je predsa nemožné, aby sme začali hovoriť o ľuďoch, ktorí hovoria o mieri, že sú protivojnoví štváči. To tu nikdy nebolo. Sú vojnoví štváči. Ale my chceme, nech to prestane, nech sa Európska únia angažuje. A ja tu teraz počúvam, že dobreže nejdeme spáchať nejakú vlastizradu proti tomuto štátu. Mier je jediné východisko na Ukrajine a o to sa treba... (Prerušenie vystúpenia časomerom.)
88. schôdza NR SR - 7.deň - A. dopoludnia
Dátum: 2023-03-23
Poslanec: Galek, Karol (SaS)
Druh vystúpenia: Vystúpenie v rozprave

24. Ďakujem pekne. Pán predsedajúci mi dal dve minúty, tak pokúsim sa byť naozaj stručný. Ja naozaj oceňujem, že máme v parlamente tento zákon, pretože ako už bolo povedané, je to 25 rokov, koľko sa čakalo práve na takúto novú právnu úpravu, ktorá zohľadňuje práve tie všetky nové skutočnosti, okolnosti, ktoré sa udiali v leteckej doprave. Hovorí sa aj o prístrojových pravidlách pre lety dronov, čo naozaj viem, že sa na tom podieľala aj tá odborná verejnosť a bolo to zosúladené v maximálnej možnej miere. Napriek tomu chcel by som sa opýtať teda na niektoré pripomienky, ktoré boli aj v medzirezortnom pripomienkovom konaní vznesené a vyzerá to, že ostali aj s rozporom. V prvom prípade je to ministerstvo financií, ktoré práve hovorí o tom, že tie jednotlivé výdavky nie sú rozpočtovo zabezpečené, nebudem čítať všetky tie výtky, bavíme sa o niekoľkých miliónoch eur, či už to bola prevádzka systému na poskytovaní informácií, či už to bol samotný register, digitálna mapa. V bode 2.1.1. analýzy vplyvov bolo uvedené, že predpokladané zvýšené finančné nároky si bude ministerstvo dopravy uplatňovať v rámci prípravy návrhu rozpočtu verejnej správy na príslušné rozpočtové roky. No a z tohto dôvodu aj samotné ministerstvo nesúhlasilo, keďže tento, tento vplyv nebol krytý. Takže akosi sa vysporiadali práve s touto pripomienkou. A druhá vec, tá je takého charakteru konkrétnejšieho alebo teda technickejšieho. Máme systém informácií pre používateľov vzdušného priestoru. Tento systém je už dnes funkčný, používa sa a v samotnom zákone sa navrhuje nová úprava alebo nový takýto systém, ktorý by mal byť zavedený. Napríklad rieši aj ten register, rieši aj U-space zber informácií, ale napriek tomu, či nie je vhodnejšie naozaj rozšíriť práve ten existujúci systém, ako zavádzať nový, ktorý aj podľa samotnej cost-benefit analýzy vychádza niekoľko násobne drahšie. Ďakujem pekne.
88. schôdza NR SR - 6.deň - B. popoludní
Dátum: 2023-03-22
Poslanec: Galek, Karol (SaS)
Druh vystúpenia: Vystúpenie s faktickou poznámkou

119. Ďakujem za túto ponuku a pokiaľ zákon prejde do druhého čítania, určite ju využijem. Len treba povedať, že to sú naozaj tie zásadné a tie kruciálne veci, ktoré sú práve tým jadrom toho zákona. Čiže potom je otázka, že či radšej neurobiť naozaj nový zákon alebo nevrátiť tento zákon na dopracovanie, nerobím to teraz, dávam to iba na zváženie a radšej naozaj sa na to pozrieť na tej ďalšej schôdzi. Lebo sme v prvom čítaní, čiže je jedno, či to dáme na dopracovanie, alebo či sa priloží nový.
79. schôdza NR SR - 3.deň - A. dopoludnia
Dátum: 2022-12-12
Poslanec: Galek, Karol (SaS)
Druh vystúpenia: Vystúpenie s faktickou poznámkou

48. Ďakujem za všetky faktické. Peťo, keď chceš ísť na ministerstvo hospodárstva, to je aj o zodpovednosti a naozaj táto zodpovednosť je na tom ministerstve veľmi, veľmi vysoká a málokto si na to trúfne, čiže ja sa nečudujem ani Peťovi Kremskému, ja sám neviem, či by som si na to naozaj trúfol. Budem ale reagovať najmä na pána Svrčeka, ešte predtým možno na to, či tu sedela pani Kolíková, alebo nesedela. Ja pokiaľ viem, tak ona tu bola naozaj celý čas. Možno nebola v sále, ale minimálne počúvala všetky pripomienky, ktoré boli vznesené. No a k tým... k pánovi Svrčekovi, k tým tvrdým opatreniam. Aj opatrenie sa dá robiť viacerými spôsobmi, a to buď je naozaj adresné, premyslené alebo je to jednoducho helicopter money, ktoré iba zadlží ďalšie generácie, a toto je to, čo som kritizoval. Či nám vadí Igor Matovič, no vadí, pretože naozaj on dnes si urobil z Eda Hegera iba tieňového premiéra a reálne je on tým, kto aj na tej vláde to ovláda, ťahá a tak to fungovalo aj v minulosti. Čo sa týka zadlžovania. Áno, zadlžujeme sa, pretože máme krízy, ale aj toto sa dá robiť s omnoho menším vplyvom na ten štátny rozpočet a to je to, čo som spomínal aj ja v rozprave. Jednoducho my sme ako SaS-ka nemali žiaden prístup k verejným financiám. Všetko nám bolo odopierané a napriek tomu sme dokázali urobiť také veci, na ktorých dnes stojí pomoc domácnostiam v energetickej kríze. Bez jediného centu, bez toho, aby sme museli siahať na štátny rozpočet. No a čo sa týka toho provizória. Toto provizórium, ktoré je, ono nebude trvať večne. Ono bude raz prelomené a štátny rozpočet schválený, ale už to nebude robené touto vládou, ktorá na to nemá žiadnu legitimitu.
23. schôdza NR SR - 2.deň - B. popoludní
Dátum: 2021-01-27
Poslanec: Grendel, Gábor (OĽANO)
Druh vystúpenia: Vystúpenie v rozprave

9. Otváram rozpravu, do ktorej som dostal 2 písomné prihlášky. Za poslanecký klub ĽSNS pán poslanec Kotleba a ešte potom za tento istý klub pán poslanec Mizík, ale najprv sa hlásil pán podpredseda Národnej rady Šeliga a po ňom ešte pán spravodajca Krúpa.
18. schôdza NR SR - 7.deň - B. popoludní
Dátum: 2020-12-03
Poslanec: Grendel, Gábor (OĽANO)
Druh vystúpenia: Vystúpenie v rozprave

87. Ďakujem pekne, pán predsedajúci. Vážené panie poslankyne, vážení páni poslanci, dovoľte, aby som predniesol pozmeňujúci a doplňujúci návrh poslancov Národnej rady Milana Vetráka a Gábora Grendela k vládnemu návrhu ústavného zákona, ktorým sa mení a dopĺňa Ústava Slovenskej republiky č. 460/1992 v znení neskorších predpisov, tlač 270. Vládny návrh ústavného zákona, ktorým sa mení a dopĺňa Ústava Slovenskej republiky č. 460/1992 v znení neskorších predpisov sa mení a dopĺňa takto: 1. V čl. 1 bod 1 znie: 1. Čl. 84 sa dopĺňa odsekom 5, ktorý znie: "(5) Súhlas aspoň trojpätinovej väčšiny všetkých poslancov je potrebný aj na voľbu kandidáta na sudcu Ústavného súdu; ak Národná rada Slovenskej republiky nezvolí touto väčšinou potrebný počet kandidátov na sudcov Ústavného súdu ani v opakovanej voľbe, v novej voľbe a v každej ďalšej voľbe postačuje na voľbu kandidáta na sudcu Ústavného súdu súhlas aspoň nadpolovičnej väčšiny všetkých poslancov." 2. V čl. 1 bod 11 znie: 11. V čl. 134 sa za odsek 2 vkladá nový odsek 3, ktorý znie: "(3) Funkčné obdobie sudcu Ústavného súdu je dvanásť rokov. Sudca Ústavného súdu ostáva vo funkcii aj po uplynutí funkčného obdobia do zloženia sľubu novým sudcom Ústavného súdu." Doterajšie odseky 3 až 5 sa označujú ako odseky 4 až 6. 3. V čl. 1 v 27. bode sa v čl. 154g ods. 2 vypúšťajú slová, citujem: "V znení účinnom od 1. januára 2021". 4. V čl. 1 bod 27 sa čl. 154g dopĺňa odsekmi 9 až 11, ktoré znejú: "(9) Funkčné obdobie v poradí a) prvých štyroch sudcov Ústavného súdu vymenovaných po 1. januári 2021 uplynie 30. októbra 2037, b) ďalších štyroch sudcov Ústavného súdu vymenovaných po 1. januári 2021 po sudcoch Ústavného súdu podľa písmena a) uplynie 30. októbra 2041, c) ďalších piatich sudcov Ústavného súdu vymenovaných po 1. januári 2021 po sudcoch Ústavného súdu podľa písmena b) uplynie 30. októbra 2045." "(10) Ak má funkčné obdobie sudcu Ústavného súdu podľa odseku 9 presiahnuť 15 rokov, funkcia sudcu Ústavného súdu zanikne uplynutím 12 rokov; na zvyšok funkčného obdobia podľa odseku 9, najmenej však na 6 rokov, sa vymenuje nový sudca Ústavného súdu." "(11) Pri súčasnom vymenovaní viacerých sudcov Ústavného súdu na rôzne funkčné obdobia podľa odseku 9 poradie vymenovaných sudcov Ústavného súdu sa určí podľa počtu hlasov získaných vo voľbe v Národnej rade Slovenskej republiky; v prípade rovnosti hlasov sa rozhodne žrebom." Ďakujem za pozornosť.
8. schôdza NR SR - 2.deň - A. dopoludnia
Dátum: 2020-06-04
Poslanec: Grendel, Gábor (OĽANO)
Druh vystúpenia: Vystúpenie v rozprave

46. Ďakujem pekne za reakcie. Pokúsim sa zareagovať na každého a pomôžem si aj poznámkami z papierov, dúfam, že pán Kuffa mi to odpustí. Poslanec kolega Erik Tomáš, hovoril si, zmeňte zákon podľa všetkých odporúčaní. Veď práve aj som citoval z odporúčania Benátskej komisie, otvorte to aj iným právnym profesiám, presne tak to robíme. Pán poslanec Kotleba, aj čestný sa môže zlomiť, samozrejme, a môže ho to, môže ho to nakoniec zmeniť k horšiemu, súhlasím. Ale z mojej strany to bol iba protiargument k tomu, že nepustíme tam nikoho iného, nechajme len advokát..., len prokurátorov, ako keby to bola záruka, že len prokurátori môžu byť generálni prokurátori. Čo sa týka bezúhonnosti, pán poslanec Dostál sa k tomu, predpokladám, vyjadrí vo svojom prejave, k otázke bezúhonnosti kandidátov, ale ak by sme to zmenili tak, ako hovoríte vy, pán poslanec, no to by bol lex Lipšic. Lebo preto to chcú všetci teraz zmeniť, aby aj za neúmyselné trestné činy nemohli ľudia kandidovať. Pán poslanec Baránik, súhlasím, ide o otvorenie konkurenčného prostredia a asi obidvaja ma..., z fleku vymenujeme 10 dobrých sudcov a advokátov, ktorí by boli vhodní na post generálneho prokurátora. Pán poslanec Kuffa, to, že väčšina je neslušná, toto mi, prosím, nepodsúvajte, takto to určite nebolo myslené. Čo sa týka k tomu prejavu, rád k vám prídem, samozrejme, na školenie ako od skúsenejšieho kolegu sa čosi naučiť. Som rád, že vás zaujal môj prejav, môžem vám ho aj teda poslať do mailu, ak si ho pýtate. Ja sa snažím v pléne nevystupovať k úplne všetkému od botaniky až po jadrové útoky, pretože sa netvárim, že som odborník naozaj že na všetko, a snažím sa udržať pozornosť aj čítaním textu. A myslím si, že sa mi to podarilo, a keď sa v tomto my dvaja porovnáme, nie som si istý, či sa to vždy darí aj vám. Ďakujem. (Potlesk.)
55. schôdza NR SR - 2.deň - B. popoludní
Dátum: 2022-02-02
Poslanec: Grendel, Gábor (OĽANO)
Druh vystúpenia: Vystúpenie s faktickou poznámkou

123. Ďakujem pekne za podporu a ešte by som chcel povedať, že pred mojím vystúpením sa ma pán poslanec Dostál pýtal, či budem dlho hovoriť. Ja som mu povedal, že neviem presne, ale odhadujem tak päť minút. Tak keď som dorečnil a pozrel som sa na svetelnú tabuľu, bolo tam 4.59, takže nebol to úplne presný odhad.
40. schôdza NR SR - 11.deň - A. dopoludnia
Dátum: 2021-10-05
Poslanec: Grendel, Gábor (OĽANO)
Druh vystúpenia: Vystúpenie s faktickou poznámkou

4. Ďakujem pekne. Ja by som mal k tejto poslednej téme takú otázku, či nehrozí riziko, alebo ako sa vyvarovať riziku, že tí prokurátori, ktorí boli špecializovaní na protiextrémistick... teda extrémistické trestné činy z toho protiextrémistického oddelenia, ako to povedať... aby zvládli či trestné činy súvisiace s organizovaným zločinom, alebo korupčné trestné činy, lebo predsa len je to asi aj skutkovo, aj čo do metódy práce úplne iný typ vyšetrovania a dozorovania.
34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Grendel, Gábor (OĽANO)
Druh vystúpenia: Vystúpenie s faktickou poznámkou

81. Skôr ako dám slovo ešte pánovi Pollákovi, chcem sa opýtať, pani poslankyňa Saková, keď som uzatváral možnosť prihlásiť sa s faktickými, pán Vons bol posledný, vy ste vypadli z toho, a potom naskočili naspäť, okej. Tak teraz pán poslanec Pollák, nech sa páči.
31. schôdza NR SR - 1.deň - B. popoludní
Dátum: 2021-06-15
Poslanec: Grendel, Gábor (OĽANO)
Druh vystúpenia: Vystúpenie s faktickou poznámkou

92. Skúsim len tak flešovito. Pán poslanec Suja, o správe SIS bola tá predchádzajúca schôdza, tá neverejná, nie táto, nie táto dnešná. Pán poslanec Saloň, áno, dúfam, že zákon v tomto smere zmeníme čoskoro, ja nie som za to, aby to bolo v skrátenom legislatívnom konaní. Myslím, že na to dôvody zákonné nie sú, ale môže to byť pokojne aj poslanecký návrh, aby to išlo rýchlejšie, ale nie skrátené legislatívne konanie. Pán poslanec Pellegrini, to slovíčko primitívne vám úplne nesvedčalo, ste bývalý premiér, bývalý aj predseda parlamentu, aj podpredseda parlamentu, také slová, čo ja viem, sa mi na vás nehodia úplne. Ale aj tak, čo sa týka vašej faktickej, proste trochu bije do očí, že nekritizujete ani pána Kovaříka, ktorý riadi Policajný zbor, pod ktorého spadá Prezídium, NAKA a tak ďalej, čiže ten jeden tábor. Nekritizujete pána Sabóa, šéfa inšpekcie, ktorý teraz predstavuje v rámci tejto vojny ten druhý tábor, ale kritizujete pána ministra, ktorý s ich nomináciou de facto nemá nič spoločné.
23. schôdza NR SR - 4.deň - A. dopoludnia
Dátum: 2021-01-29
Poslanec: Goga, Ľudovít (SME RODINA)
Druh vystúpenia: Vystúpenie s faktickou poznámkou

125. Ďakujem pekne za slovo. Ľuboš, fajn, ďakujem pekne za túto rozpravu. Takisto sa prikláňam k tejto legislatíve, ale dovolím si povedať jednu vec. Cestujem po svete, všimol som si, že sú krajiny, kde je absolútne zakázaná vizuálna reklama, ako napríklad Nórsko alebo severské krajiny, a chcel by som sa vrátiť teraz k tomu, čo tu už odznelo viackrát, a to bola, to bol problém hlavného mesta Bratislavy. Viem, že ten vizuálny smog je všade, ale Bratislava ako taká je naj, najviac postihnutá touto problematikou. A neviem, či ste si všimli, vždycky vlastne, keď sú kampane, nielen tie, tie, tie reklamné kampane tovaru, ale však sú aj politické kampane, tak vždycky pred voľbami tam vidíme veľa politikov a vidíme tam aj mestských politikov. Takže dva roky dozadu sme tam stále mohli vidieť primátora a ten tím jeho, tím Vallo, a ten pán primátor je tam dneska už druhý rok, ale ja nemám pocit, že by sa nejakým spôsobom znižoval počet tých bilbordov a reklamných plôch v rámci, v rámci nášho hlavného mesta. Takže aj keď my pripravujeme aj novú legislatívu, tak je to, vždycky to bude aj o kompetentných ľuďoch a ich záujme meniť vlastne alebo meniť tú problematiku. Tak v podstate aj keď im dáme do ruky ten nástroj, ten legislatívny, tam kde bude vôľa, tak tam bude aj cesta. Ďakujem pekne za slovo.
23. schôdza NR SR - 3.deň - B. popoludní
Dátum: 2021-01-28
Poslanec: Goga, Ľudovít (SME RODINA)
Druh vystúpenia: Vystúpenie s faktickou poznámkou

259. Ďakujem pekne za slovo. Ja iba tiež v rýchlosti by som sa chcel takisto poďakovať predkladateľom za tento logický návrh zákona, a ak sa mám, ak mám reagovať na rozpravu pána poslanca Slobodu, tak mne sa páčilo alebo pozdávalo sa mi práve to posledné, čo povedal, lebo jednou z tých posledných myšlienok, čo tu aj odznelo, že by sme mohli preniesť vydávanie a registráciu ŠPZ-iek aj na súkromné sek..., súkromný sektor, na eseročky alebo na firmy, ktoré by boli napojené na políciu a na dopravný inšpektorát, a bolo by to výhodné práve pre obyvateľstvo, kedy by sa dali tieto pobočky umiestniť hustejšie v rámci celej Slovenskej republiky a uľahčilo alebo zrýchlilo by to celý proces pre obyvateľov. Ďakujem.
23. schôdza NR SR - 1.deň - B. popoludní
Dátum: 2021-01-26
Poslanec: Goga, Ľudovít (SME RODINA)
Druh vystúpenia: Vystúpenie s faktickou poznámkou

215. Ďakujem za slovo. Martin, ja ti chcem poďakovať za toto, že si túto debatu otvoril, a takisto, čo počúvam aj kolegov, ktorí rozprávajú k tejto téme, jedna vec tu ale neodznela ani z tvojich, ani z kolegových, z úst našich kolegov, je to, že je tu momentálne problém, v prvej vlne sme sa s ňou snažili zachytiť, teraz prišla druhá vlna, ale nikto nepovedal, dokedy kríza bude trvať. My nevieme, či tá kríza bude trvať ešte tri mesiace alebo možno rok, alebo dva. To znamená, že toto, na čo poukazuješ, je veľmi dôležité, pretože takisto sa stretávame s ľuďmi z podnikateľského prostredia, ktorí každý sa nás pýtajú, ako majú riešiť tú situáciu, keď nemajú na odvody, na nájmy, na mzdy. Takže treba začať rokovať jednoznačne s bankami a treba urobiť opatrenia, ktoré pomôžu aj nielen obyčajným ľuďom, ale aj podnikateľom a ostatným. Ďakujem veľmi pekne.
16. schôdza NR SR - 3.deň - A. dopoludnia
Dátum: 2020-10-22
Poslanec: Goga, Ľudovít (SME RODINA)
Druh vystúpenia: Vystúpenie s faktickou poznámkou

132. Ďakujem za slovo. Rovnako sa chcem poďakovať predkladateľovi ministerstvu a tak isto aj, Miloš, tebe, za to, že precizujeme tento zákon, pretože vnímame tú problematiku už, jak povedal kolega, už na začiatku letnej sezóny nás oslovovali prevádzkovatelia týchto železníc a je veľká škoda, že sa nám nepodarilo tento návrh zákona dať do zrýchleného konania ešte pred letom. Ale myslím si, mám za to, že radšej teraz, ako vôbec nikdy, že budeme za tento zákon určite hlasovať. Ďakujem.